

**Előterjesztés trafibox telepítésére**

Tisztelt Közgyűlés!

Önök előtt is ismeretes, hogy a Vörösmarty út városunkban jelentős forgalmat bonyolító útszakasz, különösképpen a reggeli és délutáni csúcsidőszakokban. Tapasztalhatjuk, hogy ilyenkor a dugó elkerülése érdekében az autósok a Hajdúhegy városrész Mindszenty utcát és Csokonai utcát magában foglaló részét mintegy elkerülő útként használják.

Az érintett útszakasz teljes hosszán egyébként is jelentős a gépjárműforgalom, azonban lakossági visszajelzések alapján az autósok nagy része nem tartja be a gépjárművek számára meghatározott sebességhatárt, mindezzel veszélyeztetve a szabályosan közlekedőket vagy éppen a gyalogos forgalmat.

A fentiekre tekintettel közlekedésbiztonsági szempontból feltétlenül indokolt legalább egy trafibox létesítése, kihelyezése a Mindszenty utca – Csokonai utca szakaszán. Ennek előnye, hogy ezeket az eszközöket kezelői felügyelet nélkül is lehet alkalmazni, így a rendőrség állományát nem terheli a sebességméréssel járó feladat, viszont a gépjárművel közlekedőkre visszatartó erővel bír.

Korábban a Vécseyvölgy úton már elhelyezésre került egy trafibox, mely létesítésének tapasztalatai alapján a jelenlegi trafibox telepítése során gondoskodni szükséges a telepítési helyszín pontos meghatározásáról a rendőrséggel együttműködve, figyelembe véve a lakossági jelzéseket és a korábban tapasztalt közlekedési szokásokat.

A telepítés során az önkormányzat gondoskodik a műszaki paramétereknek és anyagminőségnek megfelelő trafibox beszerzéséről, továbbá a telepítést is elvégezheti maga az önkormányzat haszonkölcsön vagy együttműködési szerződés alapján, azonban lehetőség van más kivitelező felkérésére is. A rendőrség a sebességmérést végző készülék trafiboxba történő elhelyezését végzi, annak beüzemelése és üzemeltetése viszont már szintén az önkormányzat feladata. A sebességmérés a szükséges közlekedési tábla kihelyezését követően kezdhető meg.

A helyi hatóságoktól kért információk alapján egy ilyen eszköz kiépítése megközelítőleg 3.000.000 Ft-ba kerül. Ezen kívül éves karbantartási, valamint áramdíja további 1.000.000 Ft. Tekintve, hogy a megvalósítást támogató közgyűlési döntés esetében a trafibox telepítésére 2025. évben kerülne sor, célszerű legfeljebb 5.000.000,- Ft összegű keretösszeg költségvetésben tervezéséről dönteni.

Az eszköz telepítésével jelentősen javítható a környéken élők és ott közlekedők biztonsága.

Az előterjesztés tárgyalásának bizottsági szakasza során a Pénzügyi, Gazdálkodási és Ügyrendi Bizottság javasolta az érintett útszakaszon gyalogosátkelőhelyek létesítése lehetőségének vizsgálatát a trafibox telepítése mellett, mely módosítási javaslatot, mint előterjesztő befogadtam, így a határozati javaslat az erre vonatkozó feladat meghatározását is tartalmazza.

Kérem a Tisztelt Közgyűlést, hogy mind alpolgármesterként, mind pedig a 7. választókerület önkormányzati képviselőjeként tett javaslatomat támogassa a határozati javaslat elfogadásával a környék lakóinak biztonsága érdekében.

Eger, 2024. november 20.

**Gulyás László**

alpolgármester,

7. választókerület képviselője

**Határozati javaslat (egyszerű többség):**

Eger Megyei Jogú Város Önkormányzatának Közgyűlése egyetért az Eger, Mindszenty utcát és Csokonai utcát magában foglaló útszakaszon történő trafibox telepítésének kezdeményezésével, továbbá akként dönt, hogy az Önkormányzat 2025. évi költségvetésében tervezésre kerüljön 5.000.000,- Ft összeg a Hajdúhegy városrész Mindszenty utca – Csokonai utca szakaszán trafibox telepítése megvalósítására, valamint felhatalmazza a polgármestert a trafibox telepítési helyével kapcsolatos egyeztetések lefolytatására és a vonatkozó szerződések aláírására. Eger Megyei Jogú Város Önkormányzatának Közgyűlése ezen döntésével összefüggésben felkéri továbbá a Városüzemeltetési Irodát, hogy vizsgálja meg a Mindszenty utca és Csokonai utca szakaszán gyalogosátkelőhelyek létesítésének lehetőségét, műszaki feltételeit és a kialakítás költségvetési vonzatát is.

**Felelős:** Vágner Ákos polgármester

Vincze Adrienn Gazdasági Iroda vezetője

dr. Nagy-Holló Eszter Júlia Jogi és Hatósági Iroda vezetője

Erdei Gyula Informatikai és Rendészeti Iroda vezetője

Lovász Imre Városüzemeltetési Iroda

**Határidő:** 2025. március 31.